
1. Conferinţa internaţională privind combaterea terorismului 

 

La 6 noiembrie a.c., la Varşovia, a avut loc conferinţa internaţională privind combaterea terorismului, la care au participat preşedinţii a 16 ţări din Europa Centrală şi de Sud-Est. Preşedintele polonez, Aleksander Kwasniewski, a lansat un apel pentru accelerarea ritmului de extindere a UE şi a NATO, pentru a putea riposta la actele de terorism.

“Răspunsul la ameninţări ar trebui să fie accelerarea extinderii UE şi a NATO spre ţările candidate”, a declarat preşedintele polonez. “Noi susţinem poziţia UE în privinţa terorismului cu atât mai mult cu cât noi suntem candidate la UE”, a subliniat A. Kwasniewski. “Coaliţia antiteroristă trebuie să aibă caracter universal”, a precizat el, subliniind că “setul de măsuri prevăzute în planul de acţiune ce a fost prezentat la Varşovia este inspirat din cel deja adoptat de UE în cadrul reuniunii sale de la Gand (Belgia), desfăşurată pe 19 octombrie a.c.”.

Preşedintele american, George W. Bush, a afirmat, în videoconferinţa cu participanţii la reuniune, că lupta împotriva terorismului presupune acţiuni concrete ale tuturor statelor şi nu doar gesturi de simpatie. “Nici o naţiune nu poate fi neutră, pentru că nici o naţiune nu este în siguranţă”, a afirmat George W. Bush.

Preşedintele SUA a declarat că acţiunile împotriva terorismului, care se desfăşoară în Afganistan, reprezintă “doar începutul”. “Nu ne vom opri până nu vom distruge terorismul în totalitate”, a afirmat George W. Bush. Preşedintele american a apreciat că statele din Europa Centrală şi de Sud-Est sunt “parteneri ai SUA în lupta împotriva terorismului”.

Premierul britanic, Tony Blair, şi reprezentantul pentru politică externă şi de securitate al Uniunii Europene, Javier Solana, au transmis, la rândul lor, mesaje participanţilor la conferinţă. Ei au apreciat iniţiativa organizării conferinţei, declarând că Europa Centrală şi de Sud-Est poate avea o contribuţie importantă în lupta împotriva terorismului.

Participanţii la lucrările conferinţei internaţionale privind combaterea terorismului au adoptat o declaraţie comună în care îşi afirmă sprijinul necondiţionat pentru acţiunile SUA şi ale statelor UE împotriva terorismului.

Semnatarii declaraţiei îşi exprimă convingerea că extinderea UE şi a Alianţei Nord-Atlantice vor duce la creşterea eficienţei luptei internaţionale împotriva terorismului.

Şefii de state din Europa Centrală şi de Sud-Est au adoptat, totodată, un plan de acţiune care stabileşte domeniile concrete de cooperare regională pentru combaterea terorismului. Documentul prevede crearea unui cadru adecvat pentru intensificarea schimbului de informaţii în legătură cu sursele terorismului internaţional şi adaptarea legislaţiei interne a ţărilor semnatare la reglementările Uniunii Europene în domeniu.

Statele din zonă au decis, de asemenea, să realizeze un control riguros al mişcărilor de persoane, bunuri şi informaţii. Planul de acţiune mai prevede extinderea formelor de cooperare zonală, după modelul Centrului regional SECI.

Participanţii la lucrări au hotărât crearea unui institut internaţional de cercetări în domeniul terorismului, a unei fundaţii de ajutorare a victimelor terorismului din întreaga lume, cu sprijinul ONU şi a altor instituţii, precum şi a unui Centru de pregătire în domeniul combaterii terorismului.

Cu acest prilej, şefii de state din centrul şi sud-estul Europei au mai decis convocarea unei conferinţe privind toleranţa şi educaţia multiculturală. 

 

2. Situaţia din Orientul Mijlociu 

 

Preşedintele Autorităţii Palestiniene, Yasser Arafat, şi ministrul israelian de externe, Shimon Peres, s-au întîlnit, la 6 noiembrie a.c., la Bruxelles.

“Pentru prima dată din septembrie, S. Peres şi Y. Arafat au avut ocazia de a purta un dialog politic direct”, a declarat purtătorul de cuvânt al premierului belgian. “Preşedinţia belgiană a avut două obiective, când a organizat această reuniune: mai întâi să încercăm restabilirea încrederii între cele două părţi, apoi să pregătim misiunea preşedinţiei UE prevăzute în Orientul Mijlociu”, a spus acesta, la încheierea întrevederii. 

Ministrul israelian de externe, Shimon Peres, a precizat că depune eforturi pentru a întocmi un plan de pace, împreună cu premierul Ariel Sharon, în vederea relansării negocierilor cu palestinienii. El a refuzat să furnizeze vreun detaliu referitor la acest plan, subliniind că nu se află decât în stadiu preliminar. “Nu vreau să pun carul în faţa boilor, e o treabă serioasă, dar nu suntem decât într-o fază pregătitoare”, a spus acesta.

Potrivit unor surse apropiate şefului diplomaţiei israeliene, S. Peres are în vedere crearea unui stat palestinian în etape, începând cu instaurarea lui în Fâşia Gaza. Potrivit aceloraşi surse, pe parcursul discuţiilor, Shimon Peres a eludat chestiunea situaţiei celor 19 colonii evreieşti din Fâşia Gaza, atunci când s-a pronunţat pentru desfiinţarea lor în mai multe etape.

*

Ministrul israelian al securităţii interne, Uzi Landau, a declarat, la 9 noiembrie a.c., că vrea să le retragă anumitor lideri palestinieni documentele de şedere eliberate locuitorilor arabi din Ierusalimul de Est.

“Orice persoană care nu lucrează la Ierusalim, nu plăteşte impozite şi se identifică mai întâi cu Autoritatea Palestiniană nu are dreptul de a fi un rezident israelian”, a declarat Uzi Landau.

Ministrul israelian al securităţii interne a solicitat ministrului de interne, Eli Yishai, să ia o decizie în acest sens. Aplicarea unei asemenea decizii l-ar viza şi pe purtătorul de cuvânt al Ligii Arabe şi membru în Consiliul Legislativ palestinian, Hanane Ashrawi. Israelul a intenţionat să îi retragă lui H. Ashrawi documentele de şedere, după ce aceasta a manifestat, în repetate rânduri, împotriva închiderii Casei Orientului, la mijlocul lunii august a.c., la Ierusalim.

Palestinienii care locuiesc în interiorul limitelor administrative ale Ierusalimului de Est (fixate unilateral în cursul anexării părţii orientale a Oraşului Sfânt de către Israel după războiul din iunie 1967) deţin documente israeliene. 

*

Preşedintele Autorităţii Palestiniene, Yasser Arafat, a intenţionat să anunţe oficial, cu ocazia lucrărilor Adunării generale a Naţiunilor Unite, crearea statului palestinian, informează cotidianul arab “Al-Hayat”.

Preşedintele palestinian consideră că, în condiţiile actuale, acest deziderat trebuie sprijinit de multe ţări care se pronunţă oficial pentru recunoaşterea statului palestinian independent.

Principalul obiectiv al diplomaţiei palestiniene este, în acest moment, organizarea unei întâlniri cu preşedintele american, George W. Bush.

 

3. Situaţia din Afganistan

Refugiaţii afgani din Pakistan îi acuză pe talibani că îi masacrează pe afganii care încearcă să părăsească ţara din cauza mizeriei, a bombardamentelor americane şi a violenţelor la care sunt supuşi de către miliţiile islamiste.

În suburbiile oraşului Quetta din sud-estul Pakistanului, în apropiere de frontiera cu Afganistanul, trăiesc mii de refugiaţi afgani. Aceştia au preferat să înfrunte riscurile de a veni în Pakistan vieţii într-un Afganistan bombardat şi afectat puternic de secetă. Dar ei afirmă că principalul motiv pentru care părăsesc Afganistanul este tratamentul la care sunt supuşi de către talibani. Toţi afganii intervievaţi de agenţiile de presă prezente în regiune au relatat despre execuţii arbitrare, brutalităţi şi persecuţii, iar unii au menţionat chiar comiterea de masacre.

Un refugiat în vârstă de 65 de ani a declarat că “am hotărât să părăsesc Afganistanul, când am văzut cum talibanii îi atacau pe cei care fugeau. Am văzut lucrul acesta. Am văzut 50 de persoane din faţa mea ucise - femei, copii şi bărbaţi”. ”Nu am venit în Pakistan din cauza bombardamentelor, ci pentru că ne e foame, sete şi pentru că talibanii sunt prea cruzi”, a precizat acesta.

*

Preşedintele pakistanez, Pervez Musharraf, a cerut, la 7 noiembrie a.c., ca atacurile americane din Afganistan să fie “scurte şi cu ţintă mai precisă, pentru a proteja populaţia civilă”.

“Operaţiunea trebuie să fie de scurtă durată şi cu ţinte mai precise, şi trebuie să se încheie cât mai curând posibil”, a declarat P. Musharraf. De asemenea, preşedintele pakistanez a pledat pe lângă preşedintele George W. Bush, cu ocazia lucrărilor Adunării Generale a ONU, în favoarea opririi operaţiunii militare americane în timpul lunii de post musulman, care începe la mijlocul lui noiembrie. “E de dorit ca operaţiunea să nu dureze în perioada de Ramadan, pentru că va avea cu siguranţă repercusiuni în lumea musulmană”, a spus liderul pakistanez.

P. Musharraf a avertizat în privinţa unei tentative de a “impune” în Afganistan o soluţie din afară, subliniind că o reglementare nu poate fi găsită decât de către afgani înşişi. “Trebuie să asigurăm stabilitatea Afganistanului. De aceea, suntem în favoarea unei coaliţii guvernamentale care să reprezinte toate etniile ţării, ţinând cont de componenţa demografică din Afganistan”, a subliniat el.

*

Forţele Alianţei Nordului au declarat, la 9 noiembrie a.c., că au intrat în oraşul strategic Mazar-i-Sharif, situat în nordul Afganistanului, la 90 de kilometri de graniţa cu Uzbekistanul.

Comandantul operaţiunii americane împotriva taliabanilor, generalul Tommy Franks, a afirmat, la rândul său, că Statele Unite sunt interesate de oraşul strategic Mazar-i-Sharif, dorind să constituie celălalt capăt al unei punţi între Uzbekistan şi Afganistan. Acest oraş şi aeroportul său sunt legate de Uzbekistan printr-o şosea. În această ţară staţionează circa 2.000 de soldaţi americani iar poziţia oraşului Mazar-i-Sharif ar putea servi drept bază logistică pentru armata americană, mai ales în cazul desfăşurării de trupe în Afganistan.

Liderii opoziţiei afgane afirmă că pregătesc atacarea capitalei Kabul, în timp ce SUA declară că nu doresc intrarea opoziţiei antitalibane în capitală, până la stabilirea detaliilor privind instalarea unui nou guvern afgan. 

Conform datelor furnizate de către Departamentul de Stat, la 12 noiembrie a.c., unele trupe ale Alianţei Nordului au intrat în capitala Afganistanului, Kabul. “Principalele unităţi militare ale opoziţiei afgane rămân în exteriorul Kabulului”, a precizat un comandant al Alianţei Nordului, subliniind că primul detaşament intrat în oraş a avut ca misiune să împiedice jafurile şi să elimine punctele de rezistenţă talibane. “Nu i-am autorizat pe mujahedinii noştrii să intre în oraş. Am trimis doar forţe de poliţie”, a mai spus acesta.

Conform declaraţiilor oficiale ale liderilor opoziţiei, prima victorie reală a forţelor antitalibane, reuşită la care armata SUA şi-a adus aportul, determină comandanţii Alianţei Nordului să facă planuri privind cucerirea capitalei afgane, deşi secretarul de Stat al SUA a precizat că doreşte Kabulul un “oraş deschis”.

Reţinerea manifestată de SUA este explicabilă prin faptul că Statele Unite sunt angajate într-un proces de consultări cu mai multe ţări şi cu lideri afgani din exil în privinţa noii administraţii post-talibane. Intrarea Alianţei Nordului în Kabul va îngreuna instalarea unui regim dorit de comunitatea internaţională. Alianţa Nordului este o forţă agreată de Rusia, dar nedorită de Pakistan, aliatul strategic al SUA în campania împotriva talibanilor.

Oficial, dorinţa administraţiei americane pentru un “Kabul - oraş deschis” se explică prin faptul că Alianţa Nordului reprezintă etniile tadjică, uzbecă şi hazară, în timp ce populaţia majoritară în Afganistan este paştună.

La rândul său, Abdullah Abdullah, unul dintre liderii Alianţei Nordului, a declarat într-o conferinţă de presă că eliberarea oraşului Kabul “va avea o mare semnificaţie politică şi militară”. “Nu suntem deloc de acord cu ideea că populaţia din Kabul are o părere negativă despre Alianţa Nordului”, a mai spus acesta.

“SUA nu au mijloace pentru a ocupa Kabulul sau pentru a împiedica Alianţa Nordului să intre în acest oraş”, a precizat secretarul american al apărării, Donald Rumsfeld. “Nu avem destule forţe în teren pentru a împiedica înaintarea Alianţei. Este posibil ca opoziţia să intre în Kabul? Nu ştim dacă ei pot face acest lucru, în acest moment”, a continuat secretarul american al apărării. “Kabulul va trebui capturat, la un moment dat, dar acest fapt se va petrece în timp, şi de o manieră care va trebui să convingă pe toată lumea că ceea ce este necesar acestei ţări este un guvern de largă reprezentare”.

 

4. Reuniunea Organizaţiei Mondiale a Comerţului

Miniştrii din cele 142 de state membre ale Organizaţiei Mondiale a Comerţului (OMC) au organizat în perioada 9-13 noiembrie a.c., o reuniune în Qatar, care a avut ca obiectiv lansarea unei noi runde de negocieri comerciale globale, ce ar putea aduce beneficii imense economiei mondiale.

Deşi au existat temeri privind securitatea participanţilor la Conferinţa Ministerială în urma atacurilor din 11 septembrie, Organizaţia Mondială a Comerţului s-a reunit pentru a încerca să obţină acordul tuturor participanţilor pentru negocierile oficiale care vor începe la începutul anului viitor.

Pe ordinea de zi a lucrărilor OMC s-au aflat următoarele chestiuni:

- votarea aderării Chinei şi Taiwanului la OMC;

- aprobarea noului ciclu de negocieri comerciale multilaterale;

- examinarea unor probleme legate de brevetarea medicamentelor, subvenţiile agricole şi interzicerea unor culturi agricole, mediul înconjurător şi drepturile de proprietate intelectuală în domeniul comerţului. 

“Acordul privind accesul statelor în curs de dezvoltare la medicamente poate fi interpretat şi aplicat respectând dreptul statelor membre ale OMC de a proteja sănătatea publică şi în special de a asigura accesul tuturor la medicamente”, se arată în declaraţia participanţilor la reuniune. 

Preşedintele taiwanez Chen Shui-bian a salutat aderarea Taiwanului şi a Chinei la Organizaţia Mondială a Comerţului, afirmând că “aceasta va contribui la normalizarea relaţiilor economice şi comerciale între cele două părţi situate pe malurile opuse ale strâmtorii Taiwan”. 

Liderul taiwanez a cerut Chinei să colaboreze cu Taiwanul pe baza propunerilor privind “reconcilierea amicală, cooperarea activă şi pacea durabilă în favoarea ambelor părţi”. 

Conducerea Chinei este destul de precaută în privinţa consecinţelor potenţiale ale acceptării sale de către OMC şi, deocamdată, nu a făcut public efectul acestei aderări.

*

Pe de altă parte, China şi-a propus să creeze, împreună cu ţările din Asia de Sud-Est, cea mai mare zonă a comerţului liber din lume. Într-o perioadă de zece ani vor fi desfiinţate aproape toate taxele între ţările din regiune. 

Conform analiştilor economici, în prima etapă în această zonă vor intra, în afară de China, alte cinci state dezvoltate din cadrul Asociaţiei Statelor din Asia de Sud-Est (ASEAN): Brunei, Indonezia, Malaiezia, Filipine şi Thailanda. Celelalte ţări membre ale ASEAN - Cambodgia, Laos, Vietnam şi Mianmar - vor trebui să mai aştepte şi să-şi micşoreze, pentru început, taxele.

După cum consideră analiştii economici, China a făcut publică decizia sa de a-şi deschide pieţele pentru a-şi linişti vecinii din regiune. În ultimul timp, când aderarea Chinei la OMC a început să fie considerată un eveniment ce ţine de viitorul cel mai apropiat, majoritatea investiţiilor externe din regiune s-au îndreptat spre statul chinez, în detrimentul celorlalte state membre în ASEAN. În septembrie a.c., OMC s-a declarat de acord cu aderarea Chinei la această organizaţie. De aceea, liderii statelor din regiune au întâmpinat cu entuziasm ideea creării noii zone de comerţ liber, ASEAN-China.

“Scopul nostru este crearea celei mari mari zone a comerţului liber din lume, cu o populaţie de 1,7 miliarde de locuitori, iar atunci când relaţiile de comerţ liber se vor aplica cu adevărat, populaţia va putea ajunge la 2 miliarde de persoane”, a declarat sultanul Bruneiului, Hassanal Bolkiha. “Comerţul liber dintre China şi statele ASEAN va dezvolta relaţiile noastre economice până la un nivel pe care nici nu ni-l puteam imagina doar cu câţiva ani în urmă”, a mai spus acesta.

În primele trei semestre ale anului 2001, comerţul bilateral dintre China şi ASEAN a atins cifra de 30,3 miliarde de dolari, ceea ce înseamnă cu 6,81% mai mult decât în anul 2000. Produsul Intern Brut comun al ţărilor membre ale acestei zone de comerţ liber se va ridica la 2 trilioane de dolari, cu un schimb comercial de 1,23 de trilioane de dolari. De asemenea, anul viitor va fi analizată problema aderării la această zonă a altor două importante state asiatice: Japonia şi Coreea de Sud. 

Un motiv extrem de important al creării acestei zone de comerţ liber este şi situaţia economică instabilă din lume şi din regiune. Economiile ţărilor din Asia de Sud-Est depind în mare măsură de exporturile către ţările dezvoltate, exporturi ce se reduc de la o zi la alta, din cauza regresului pe care îl înregistrează economia mondială. În ultimii patru ani, ţările ASEAN au traversat deja două perioade de mare declin economic. Pentru a restabili dezvoltarea economică a regiunii este necesară o creştere a cererii de produse din zonă, fapt extrem de greu de realizat la ora actuală atât în Occident, cât şi în Japonia. Sunt necesare nişte pieţe de desfacere noi, capabile să se devolte rapid, iar China reprezintă, conform tuturor parametrilor, o astfel de piaţă. Liderii ASEAN speră că, în pofida faptului că punerea în aplicare a colaborării China-ASEAN se va prelungi mai mulţi ani de zile, investitorii îşi vor putea modifica imediat atitudinea faţă de Asia de Sud-Est.

 

5. Lucrările sesiunii Adunării Generale a ONU 

 

Lucrările celei de-a 56-a sesiuni a Adunării Generale a ONU au fost deschise, la 10 noiembrie a.c., de către Secretarul general al ONU, Kofi Annan, care a adresat liderilor din lumea întreagă apelul de a învinge terorismul, fără însă a uita lupta împotriva sărăciei şi SIDA. “Împărtăşim tristeţea şi durerea ţării şi a oraşului care ne găzduiesc”, a spus Kofi Annan. “Ca şi ele, suntem hotărâţi să învingem forţele care ne-au supus la aceasta încercare”, a declarat acesta. 

“Dar, a adăugat secretarul general al ONU, a consacra toate energiile noastre luptei împotriva terorismului ar însemna să acordăm un fel de victorie teroriştilor”. El a reamintit că lumea este, ca şi înainte de atentatele din 11 septembrie, afectată de sărăcie, SIDA, boli infecţioase, încălzirea planetei şi războaie. “Aceste probleme au căpătat o nouă urgenţă”, a declarat Kofi Annan, apreciind ca aceste flageluri alimentează terorismul. “Pentru a evita o confruntare distructivă între civilizaţii, noi trebuie să aducem o speranţă reală miliardelor de persoane care sunt pradă sărăciei, conflictelor şi bolilor”, a afirmat secretarul general al ONU. 

Preşedintele american, George W. Bush, a cerut, în discursul prezentat la ONU, ca fiecare stat să întărească coaliţia antiteroristă, printr-un sprijin concret adus războiului dus de Statele Unite împotriva lui Ossama bin Laden şi a talibanilor din Afganistan. “A trecut timpul simpatiilor, a venit vremea acţiunii”, a afirmat preşedintele american în faţa liderilor din întreaga lume, reuniţi în incinta Adunării Generale. 

George W. Bush a insistat asupra sprijinului pe care toate ţările membre ar trebui să îl aducă luptei antiteroriste şi a ameninţat că cei care vor continua să susţină reţelele teroriste “vor plăti pentru astfel activităţi”. 

“În momentul în care talibanii vor fi răsturnaţi de la putere, lumea întreagă se va simţi uşurată”, a declarat preşedintele american care a promis că Statele Unite vor susţine organizarea unui guvern reprezentativ şi reconstruirea ţării care se află în ruine după 25 de ani de război civil. 

El a chemat toate statele membre să suprime sursele de finanţare a teroriştilor, să nu le acorde azil şi să nu le furnizeze arme. Preşedintele american a afirmat, totodată, că teroriştii încearcă să-şi procure “arme de distrugere în masă - nucleare, bacteriologice, sau chimice - pe care nu ar ezita să le şi folosească, dacă ar putea”. El a amintit obligaţia de a aplica rezoluţiile ONU privind îngheţarea fondurilor de finanţare ale reţelelor teroriste şi refuzul de a acorda azil membrilor grupurilor teroriste. Aceste rezoluţii pot fi aplicate doar în cazul în care vor fi utilizate toate informaţiile de care dispun toată ţările coaliţiei şi doar dacă grupurile teroriste nu vor mai fi alimentate cu arme. 

“Cei responsabili de atentatele de la 11 septembrie pregătesc şi alte crime, poate în ţara mea, poate într-a dumneavoastră”, a spus, el, în continuare, adăugând că toate ţările “au o miză în lupta împotriva terorii”. “La câţiva kilometri de aici, mai multe mii de persoane se află îngropate într-un mormânt de moloz”, a spus acesta. “Doar citirea numelor tuturor celor morţi ar lua mai bine de trei ore”, a subliniat el, evocând memoria celor peste 5.000 de victime.

În discursul său, George W. Bush a evocat şi conflictul israeliano-palestinian, afirmându-şi “angajamentul pentu o pace justă în Orientul Apropiat”, şi voinţa de a face totul pentru o reluare a negocierilor. Preşedintele american doreşte ca într-o zi “două state, Israel şi Palestina, să trăiască împreună în pace, între frontiere sigure şi recunoscute, aşa cum se cere în rezoluţiile Naţiunilor Unite”, a adăugat el.

În discursul rostit în faţa adunării ONU, liderul palestinian, Yasser Arafat, a chemat comunitatea internaţională să facă demersuri pentru a permite palestinienilor “să trăiască într-un stat independent cu Ierusalimul drept capitală, după retragerea armatei israeliene şi desfiinţarea coloniilor evreieşti”. De asemenea, Yasser Arafat şi-a reînnoit apelul în favoarea trimiterii de observatori internaţionali în teritoriile palestiniene. 

Preşedintele ANP a lansat un apel liderilor musulmani cărora le-a cerut sprijinul pentru rezistenţa palestiniană împotriva Israelului. “Poporul palestinian aşteaptă cu speranţă să îl ajutaţi să-şi recâştige libertatea şi independenţa pentru a putea trăi cu demnitate în patria sa, Palestina”, a spus Yasser Arafat.

Israelul i-a adresat preşedintelui ANP apelul de “a renunţa la incitările la violenţă şi terorism”. “Afirmaţiile făcute de Yasser Arafat la ONU nu sunt decât o reluare a nenumăratelor sale incitări la violenţă, ură şi terorism. A venit vremea să renunţe la această tactică şi să revină la masa negocierilor”, a declarat Raanan Gissin, purtător de cuvânt al premierului israelian, Ariel Sharon. “Y. Arafat acţionează de parcă nu s-ar fi schimbat nimic după 11 septembrie. Ar face bine să înţeleagă că avem de-a face cu o nouă stare de fapt”, a mai spus acesta.

 

6. Rapoartele anuale ale UE privind ţările candidate

În cadrul reuniunii de la Bruxelles, de la 13 noiembrie a.c., oficialii Comisiei Europene au arătat că stadiul actual al negocierilor între ţările candidate şi Uniunea Europeană nu permite, deocamdată, comisiei să indice ce ţări candidate vor putea adera la Uniune în 2004.

Oficialii Comisiei nu au dat detalii privind rapoartele ţărilor candidate din acest an însă au anunţat că viitoarele rapoarte de progres, ce vor fi publicate în toamna anului 2002, vor indica ţările care ar putea adera primele.

Analiza strategică privind mersul procesului de lărgire, publicată de Comisie odată cu rapoartele de ţară, sugerează că până la zece ţări ar putea termina negocierile de aderare în 2002: Cipru, Cehia, Estonia, Letonia, Lituania, Malta, Polonia, Ungaria, Slovenia şi Slovacia.

“Toate cele zece ţări au stabilit ca obiectiv aderarea la UE în 2004, şi avansează în această direcţie”, se arată în această analiză. “Mai mult, actualul cadru bugetar în Uniunea Europeană ar permite aderarea până la zece ţări candidate în 2004”, se menţionează în analiza strategică asupra lărgirii Uniunii. În textul acesteia se mai precizează că “Bulgaria şi România, care au stabilit ca dată ţintă de aderare 2007, ar putea deschide toate capitolele de negociere în 2002, dacă sunt suficient pregătite”.

Comisia afirmă că toate ţările care negociază în prezent aderarea la Uniunea Europeană au făcut progrese semnificative în ultimul an pentru a îndeplini criteriile de aderare, ceea ce a determinat progrese importante şi în negocierile de aderare.

Comisia recomandă şefilor de stat ai ţărilor UE să continue negocierile de aderare cu ţările candidate conform calendarului hotărât la summit-ul de la Nisa, în 2000. Conform acestui calendar, negocierile cu ţările cele mai avansate ar putea fi terminate la sfârşitul anului 2002, capitolele privind agicultura, politicile regionale şi bugetul urmând să fie negociate anul viitor, pe baza propunerilor Comisiei Europene.

Comisia se angajează să prezinte în toamna lui 2002, odată cu rapoartele de ţară, un calendar pentru continuarea şi terminarea negocierilor cu Bulgaria şi România, care nu vor putea adera în 2004, în primul val. Acest calendar de negociere va propune o secvenţă de negociere care ar putea duce la terminarea negocierilor de aderare cu cele două ţări în 2004 sau 2005, în funcţie de stadiul de avansare al pregătirii lor pentru aderare.

“Există un real risc de instabilitate în interiorul ţărilor candidate, în cazul în care procesul de extindere va fi întârziat”, a declarat un diplomat european cu rang înalt. “Aşteptările privind integrarea în Europa s-ar putea transforma în decepţii cu consecinţe nefaste. Pe de altă parte, reformele dure solicitate ţărilor candidate ar putea domoli ardoarea populaţiei în privinţa integrării. O măsură politică în decizia finală şi supleţea care să permită o extindere foarte importantă, nu sunt excluse”, a adăugat diplomatul citat.

Primul-ministru belgian, Guy Varhofstadt, a menţionat ideea unei extinderi, chiar cu riscul de a “paraliza” Uniunea Europeană. Analiştii nu ascund însă îngrijorarea în faţa dificultăţilor ce se anunţă pentru anul 2002. Preşedintele Comisiei Europene, Romano Prodi, a promis că atentatele din 11 septembrie a.c., din Statele Unite, nu vor întârzia foarte mult negocierile de aderare.

*

“România a înregistrat pentru prima dată în acest an progrese în privinţa îndeplinirii criteriului economic, în direcţia unei economii de piaţă funcţionale care să facă faţă competiţiei de pe piaţa unică”, a declarat şeful delegaţiei Comisiei Europene în România, Jonathan Scheele.

Comentând raportul anual de ţară pentru România al Comisiei Europene, J. Scheele a precizat că progresul în domeniul macro-economic trebuie consolidat astfel încât să se poată menţine pe termen lung. Raportul menţionează că România continuă să îndeplinească criteriul politic.

“Inflaţia este încă ridicată, este nevoie de asigurarea unei discipline bugetare, de reducerea arieratelor din sectorul de stat şi de accelerarea procesului de privatizare”, a precizat Jonathan Scheele.

În ceea ce priveşte capacitatea României de aplicare şi respectare a acquis-ului comunitar, “s-au făcut progrese reale în multe domenii, dar România trebuie să se concentreze pe aplicarea efectivă şi asigurarea respectării legislaţiei adoptate”, a declarat şeful delegaţiei Comisiei Europene în România.

“Este foarte importantă reforma administraţiei publice şi a sistemului juridic, pentru că trebuie să existe o administraţie publică permanentă, competentă şi neutră din punct de vedere politic”, a afirmat Jonathan Scheele.

Pregătirea României pentru aderarea la UE a fost accelerată în 2001, dar mai trebuie întreprinse multe măsuri de reformă. “Nu putem decât să încurajăm Guvernul să ia aceste măsuri cu aceeaşi hotărâre şi responsabilitate dovedite în ultimele luni”, a mai declarat şeful delegaţiei Comisiei Europene în România.

Jonathan Scheele este de părere că deschiderea tuturor capitolelor de negociere în 2002 este un obiectiv fezabil şi România este acum mai bine plasată pentru a-şi asuma deciziile “din ce în ce mai dificile” legate de aderarea la UE. “Vom lucra împreună în următoarele luni pentru a traduce în acţiuni concrete priorităţile stabilite de Guvern pentru anii 2002-2003 prin Parteneriatul de aderare, Planul de Acţiune pentru consolidarea capacităţii administrative şi juridice”, a mai spus J. Scheele.

7. Alegerile prezidenţiale din Bulgaria

Bulgarii vor reveni la urne, duminică, 18 noiembrie a.c., pentru a-l alege pe preşedintele ţării, în cadrul celui de-al doilea tur de scrutin, întrucât la primul tur, desfăşurat la 11 noiembrie a.c., nu s-a atins participarea de 50% prevăzută de Constituţia bulgară.

La cel de-al doilea tur vor participa preşedintele în exerciţiu, Petăr Stoianov, şi candidatul Partidului Socialist (PSB, fost comunist), Gheorghi Parvanov. Potrivit rezultatelor provizorii după numărarea voturilor în 8 comisii regionale din 31, G. Parvanov a obţinut 41,17% din voturi faţă de 29,86% obţinute de preşedintele Petăr Stoianov. Conform aceloraşi rezultate, fostul ministrul de interne, Bogomil Bonev, a obţinut 19,36% din sufragii, Gheorghe Gancev 3,86%, fostul premier interimar Reneta Indjova 4,56% iar cercetătorul Petar Beron 1,19%.

Comisia electorală a anunţat că rata de participare oficială se ridică la 39,2% (2,68 milioane de alegători dintr-un total de 6,83 de milioane înscrişi), ceea ce reprezintă rata cea mai scăzută înregistrată la un scrutin naţional, de la căderea comunismului în Bulgaria, în 1989. La alegerile legislative din iunie a.c., rata de participare a fost de 62,73%.

Petăr Stoianov, avocat în vârstă de 58 de ani, care candidează pentru un al doilea mandat de cinci ani şi care era marele favorit al primului tur, a explicat lipsa de interes a electoratului prin “dezamăgirile acumulate în cursul ultimilor zece ani de tranziţie, care au urmat comunismului. După alegerile legislative din iunie, mulţi oameni se aşteptau la miracole, care nu au avut loc”, a explicat acesta.

“Nu sunt motive de a ne pierde speranţa sau de a fi pesimişti în ceea ce priveşte cel de-al doilea tur”, a declarat P. Stoianov. “Vom câştiga alegerile”, a adăugat el.

Analiştii consideră că surpriza acestui tur de scrutin o constituie Gheorghi Parvanov, în vârstă de 44 de ani, care l-a devansat net pe fostul ministru de interne, Bogomil Bonev, acesta obţinând doar 19-20% din voturi, deşi părea principalul concurent al lui P. Stoianov.

“Bulgarii au arătat că doresc un nou preşedinte, care să nu aibă legătură cu eşecul politic al Forţelor Democratice Unite, care s-au aflat la guvernare din 1997 până în 2001 şi din rândurile cărora provine şi P. Stoianov”, a declarat G. Parvanov în cursul unei conferinţe de presă.

Analiştii politici consideră că “prezenţa liderului comuniştilor reformaţi la cel de-al doilea tur constituie un succes pentru o formaţiune aflată în căutarea unei noi imagini, de la îndepărtarea sa de la guvernare, în 1997. G. Parvanov este mai popular decât partidul său, care nu a câştigat decât 17% din voturi la alegerile legislative din iunie”. Pe de altă parte, aceştia consideră că “G. Parvanov a beneficiat de pe urma climatului în care s-a desfăşurat campania electorală, umbrită de acuzaţii de corupţie. Dezgustat, alegătorul a preferat să rămână acasă”.

*

La începutul campaniei electorale, o victorie al lui P. Stoianov părea asigurată din primul tur, institutele MBMD şi Sova-Harris creditându-l cu 45-54% din intenţiile de vot, în timp ce doi dintre principalii săi adversari, preşedintele Partidului Socialist, Gheorghi Parvanov şi fostul ministru de interne, Bogomil Bonev, erau creditaţi cu 15-20% din voturi şi, respectiv, cu 13-17%.

Ceilalţi trei candidaţi, fostul premier Reneta Indjova, care a condus guvernul interimar în 1994, naţionalistul Gheorghi Gancev, care a ieşit al treilea la alegerile prezidenţiale din 1996, şi biologul Petar Beron erau creditaţi împreună cu 5% din intenţiile de vot. 

Constituţia bulgară nu acordă prerogative extinse funcţiei prezidenţiale, ea fiind definită ca întruchiparea “unităţii naţiunii”. Preşedintele este comandantul forţelor armate şi este cel care conduce Consiliul Naţional de Securitate, din care fac parte premierul, câţiva miniştri, şefii grupurilor parlamentare şi directorii serviciilor speciale. Celelalte atribuţii ale preşedintelui sunt reprezentative, Bulgaria fiind o republică parlamentară.

 

8. Studiul pe teme economice al fundaţiei americane Heritage 

 

Potrivit studiului economic elaborat de către Heritage Foundation, un organism cu sediul în Statele Unite, pe criteriul liberalizării economiilor din 156 de state, economia României se situează pe locul 131.

Studiul “Indicele libertăţii economice” cuprinde un clasament alcătuit pe baza a aproximativ cincizeci de variabile economice, reunite în zece categorii - sectoarele bancar şi financiar, mişcări de capitaluri şi investiţii străine, politică monetară, presiunea fiscală exercitată de guvern, politică comercială, salarii şi preţuri, intervenţia statului în economie, dreptul de proprietate şi piaţa subterană.

În ceea ce priveşte politica comercială, fundaţia consideră că “nivelul protecţionismului din România este moderat”, iar în privinţa presiunii fiscale exercitate de guvern, Heritage Foundation afirmă că “impozitele sunt ridicate şi că nivelul cheltuielilor guvernamentale este ridicat, în comparaţie cu al altor state”.

În domeniul care face referire la intervenţia statului în economie, situaţia din România este considerată “moderată”, fundaţia apreciind că administraţia de stat consumă 15% din PIB şi, cu toate că există un program de privatizare, guvernul rămâne destul de “influent” în acest domeniu. Citând un document al Departamentului de Stat al SUA, Heritage Foundation consideră că “pentru viitorul apropiat, cele mai importante contracte de privatizare vor include două bănci, 12 firme de utilităţi publice şi cinci companii naţionale”.

Fundaţia mai apreciază că “rata inflaţiei este foarte ridicată în România, că există bariere moderate în calea fluxurilor de capital şi a investiţiilor străine, că sectoarele bancar şi financiar sunt caracterizate de numeroase restricţii şi că, la nivelul salariilor şi preţurilor, statul are o intervenţie moderată”.

“Dreptul de proprietate, mai arată Heritage Foundation, beneficiază de o protecţie redusă în România, sistemul legal nefiind deocamdată capabil să soluţioneze litigiile din domeniu. De asemenea, normele din diverse sectoare se modifică foarte des, iar reglementările din unele domenii constituie un obstacol semnificativ pentru mediul de afaceri”. În ceea ce priveşte economia subterană, fundaţia menţionează “gradul ridicat de activitate al acesteia şi lipsa unor măsuri de eficiente de combatere a economiei negre”.

Conform clasamentului prezentat de Heritage Foundation, economia Hong Kong-ului rămâne cea mai liberală din lume, pentru al optulea an consecutiv. Fundaţia subliniază, în studiul pentru anul 2002, că Hong-Kong-ul îşi menţine prima poziţie în clasament, fiind urmat de Singapore - unul dintre cele mai stabile state din punct de vedere economic.

Noua Zeelandă se situează pe locul al treilea, fiind urmată ex-aequo de Luxemburg, Olanda, SUA şi Estonia. Pentru prima dată, o ţară din America Latină, Chile, se situează între primele zece economii liberale din lume, pe locul 9, la egalitate cu Australia şi Marea Britanie.

Danemarca şi Elveţia ocupă poziţia a 12-a, devansând Finlanda, Bahrein şi Canada. Belgia, Austria şi Germania figurează la poziţia 20, Portugalia şi Spania - la cea de-a 26-a poziţie, Italia se situează pe locul 29, iar Franţa pe locul 45, la egalitate cu Armenia, Belize, Bolivia, Iordania, Malta, Panama şi Polonia.

Pe ultimile locuri sunt Laos, Birmania, Vietnam, Turkmenistan, Uzbekistan şi Coreea de Nord, subliniază acest studiu anual, publicat pentru prima dată în anul 1994.

